
Գ Լ ՈՒ Խ  1
ԸՆԴՀԱՆՈՒՐ ԴՐՈՒՅԹՆԵՐ
Հոդված 1. Օրենքի կարգավորման առարկան
1. Սույն օրենքը կարգավորում է Հայաստանի Հանրապետության քննչական կոմիտեում (այսուհետ՝ քննչական կոմիտե) ծառայության անցնելու կարգը, պաշտոնների ու կոչումների դասակարգումը, ծառայողների իրավունքները, պարտականությունները և պատասխանատվությունը, իրավական ու սոցիալական երաշխիքները և ծառայության հետ կապված մյուս հարաբերությունները:
Հոդված 2. Հիմնական հասկացությունները
 
1. Քննչական կոմիտեում ծառայությունը` պետական ծառայության հատուկ տեսակ է, որի առանձնահատկությունները սահմանվում են սույն օրենքով:
2. Քննչական կոմիտեի ծառայողը`  քննչական կոմիտեի նախագահը, նրա տեղակալները, քննչական կոմիտեի կենտրոնական մարմնի գլխավոր վարչությունների, վարչությունների պետերը և նրանց տեղակալները, քննչական կոմիտեի նախագահի օգնականը, քննչական կոմիտեի նախագահին առընթեր հատկապես կարևոր գործերով ավագ քննիչները, բաժնի պետը, բաժնի պետի տեղակալը,  բաժանմունքի պետը, հատկապես կարևոր գործերով ավագ քննիչը, հատկապես կարևոր գործերով քննիչը, ավագ քննիչը և քննիչը: 
Հոդված 3. Քննչական կոմիտեում դիմումների (հաղորդումների), միջնորդությունների և բողոքների քննարկումը
1. Քննչական կոմիտեում քրեական վարույթին առնչվող դիմումները (հաղորդումները) և միջնորդությունները քննարկվում են Հայաստանի Հանրապետության քրեական դատավարության օրենսգրքով սահմանված կարգով: 

2. Քննչական կոմիտեում այլ դիմումները և բողոքները քննարկվում են օրենքով սահմանված կարգով: 

3. Քննչական կոմիտեի ծառայողի որոշման, գործողության և անգործության վերաբերյալ բերված բողոքների քննարկումը չի կարող հանձնարարվել այն պաշտոնատար անձին, ում գործողությունը, անգործությունը կամ որոշումը բողոքարկվում է:

Հոդված 4. Քննչական աշխատանքի վերաբերյալ վիճակագրական հաշվետվությունները
1. Քննչական կոմիտեում վարվում է վիճակագրություն` քննչական աշխատանքի վերաբերյալ, որի հիման վրա յուրաքանչյուր կիսամյակ կազմվում են վիճակագրական հաշվետվություններ:

Հոդված 5. Քննչական կոմիտեի ներակայացուցչի մասնակցությունը գործադիր իշխանության և տեղական ինքնակառավարման մարմինների նիստերին
1. Քննչական կոմիտեի նախագահը, նրա տեղակալները, իսկ նրանց հանձնարարությամբ` քննչական կոմիտեի այլ ծառայողները գործադիր իշխանության և տեղական ինքնակառավարման մարմինների` հանցավորության հարցերին վերաբերող նիստերին կարող են մասնակցել այդ մարմինների հրավերի հիման վրա:

ԳԼՈՒԽ 2
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՆՆՉԱԿԱՆ ԿՈՄԻՏԵԻ  ԼԻԱԶՈՐՈՒԹՅՈՒՆՆԵՐԸ ԵՎ ԳՈՐԾՈՒՆԵՈՒԹՅԱՆ ՍԿԶԲՈՒՆՔՆԵՐԸ
Հոդված 6. Քննչական կոմիտեի լիազորությունները
1. Քննչական կոմիտեի լիազորություններն են`
 
1) ՀՀ քրեական դատավարության օրենսգրքով իր իրավասությանը վերապահված՝ ենթադրյալ հանցագործությունների կապակցությամբ նախաքննության կազմակերպումը և իրականացումը. 

 
 
2) իր լիազորությունների շրջանակներում հանցագործությունների կատարմանը նպաստող հանգամանքների բացահայտումը: 

2. Քննչական կոմիտեն իրականացնում է սույն  օրենքով, ՀՀ քրեական դատավարության օրենսգրքով և այլ օրենքներով իրեն վերապահված այլ լիազորություններ:

Հոդված 7. Քննչական կոմիտեի ինքնավարությունը, նրա ծառայողների գործունեությանը միջամտելու անթույլատրելիությունը
 
1. Քննչական կոմիտեի ծառայողն իր լիազորություններն իրականացնելիս անկախ է և ենթարկվում է միայն օրենքին։ 
2. Քննչական կոմիտեի ծառայողի լիազորությունների իրականացմանը միջամտելն արգելվում է, բացառությամբ օրենքով նախատեսված դեպքերի:

3. Քննչական կոմիտեի ծառայողները պարտավոր չեն պարզաբանումներ և հաշվետվություններ տալ իրենց կողմից իրականացվող քրեական վարույթի վերաբերյալ, բացառությամբ օրենքով նախատեսված դեպքերի:

4. Քննչական կոմիտեի ծառայողի պաշտոնական պարտականությունների կատարմանը խոչընդոտներ ստեղծելը, նրա գործունեության կապակցությամբ նրան վիրավորելը, նրա և նրա ընտանիքի անդամների կյանքի, առողջության կամ գույքի նկատմամբ ոտնձգություն գործադրելը կամ դրա սպառնալիքն առաջացնում է օրենքով նախատեսված պատասխանատվություն։
Հոդված 8. Քննչական կոմիտեի գործունեության հրապարակայնությունը
1. Քննչական կոմիտեի գործունեությունը հրապարակային է: 
2. Քննչական կոմիտեն հանրությանը տեղեկացնում է իր գործունեության մասին՝ ապահովելով  նախաքննության գաղտնիությունը, ինչպես նաև պետական և ծառայողական, կամ օրենքով պաշտպանվող այլ գաղտնիքների պահպանությունը:

3. Քննչական կոմիտեն յուրաքանչյուր տարի հրապարակում է տեղեկատվություն իր գործունեության մասին: 
4. Քննչական կոմիտեի նախագահը յուրաքանչյուր տարի Հանրապետության Նախագահին ներկայացնում է գրավոր հաղորդում՝  քննչական կոմիտեի նախորդ տարվա գործունեության մասին: 

Հոդված 9. Քննչական կոմիտեի ծառայողի պահանջների կատարման պարտադիրությունը
1. Քննչական կոմիտեի ծառայողի՝ ՀՀ քրեական դատավարության օրենսգրքով նախատեսված լիազորություններից բխող պահանջները ենթակա են կատարման:
2. Հանրային ծառայողի  կողմից  քննչական կոմիտեի ծառայողի լիազորություններից բխող պահանջները չկատարելու դեպքում քննչական կոմիտեի նախագահը կամ նրա տեղակալը տվյալ  ծառայողի նկատմամբ կարգապահական վարույթ հարուցելու միջնորդությամբ դիմում է նման լիազորություն ունեցող պետական կամ տեղական ինքնակառավարման մարմնին կամ պաշտոնատար անձին:
3. Քննչական կոմիտեի ծառայողի կողմից սույն հոդվածի 1-ին մասով սահմանված կարգով պահանջված տեղեկությունները նրան տրամադրվում են անհատույց:
Հոդված 10. Քննչական կոմիտեում ծառայության  հետ անհամատեղելի գործունեությունը
1. Քննչական կոմիտեի ծառայողը չի կարող լինել որևէ կուսակցության անդամ կամ զբաղվել քաղաքական գործունեությամբ: Քննչական կոմիտեի ծառայողը ցանկացած հանգամանքներում պարտավոր է դրuևորել քաղաքական զuպվածություն և չեզոքություն:
2. Քննչական կոմիտեի ծառայողը չի կարող զբաղեցնել այլ պաշտոն պետական կամ տեղական ինքնակառավարման մարմիններում, առևտրային կազմակերպություններում, կատարել այլ վճարովի աշխատանք, բացի գիտական, մանկավարժական և ստեղծագործական աշխատանքից: 

3. Քննչական կոմիտեի ծառայողին գիտական, մանկավարժական և ստեղծագործական աշխատանքի համար վճարումը չի կարող գերազանցել ողջամիտ չափը, այսինքն` այն չափը, որին նույն գործունեության համար համանման որակներ ունեցող, բայց քննչական կոմիտեի ծառայող չհանդիսացող անձը կարող էր հավակնել: 

4. Քննչական կոմիտեի ծառայողն իրավունք չունի լինելու անհատ ձեռնարկատեր:

5. Քննչական կոմիտեի ծառայողն իրավունք չունի լինելու տնտեսական ընկերությունների մասնակից կամ վստահության վրա հիմնված ընկերակցության ավանդատու, եթե, բացի ընկերության ընդհանուր ժողովին մասնակցելուց, նա ներգրավվում է նաև այդ կազմակերպության կարգադրիչ կամ կառավարման այլ գործառույթների իրականացմանը: 
6. Քննչական կոմիտեում պաշտոնի նշանակվելուց հետո` մեկ ամuվա ընթացքում, քննչական կոմիտեի ծառայողը oրենքով uահմանված կարգով պարտավոր է առևտրային կազմակերպությունների կանոնադրական կապիտալում բաժնեմաu ունենալու դեպքում այն հանձնել հավատարմագրային կառավարման։ Քննչական կոմիտեի ծառայողն իրավունք ունի հավատարմագրային կառավարման հանձնված գույքից uտանալու եկամուտ։
7. Քննչական կոմիտեի ծառայողն իրավունք չունի` 

1) լինելու այլ անձանց ներկայացուցիչ, բացառությամբ այն դեպքերի, երբ նա ներկայացնում է իր ընտանիքի անդամներին կամ իր խնամակալության (հոգաբարձության) ներքո գտնվող անձանց. 

2) իր պաշտոնեական դիրքն օգտագործելու հասարակական կազմակերպությունների, այդ թվում` կրոնական միավորումների շահերի համար, 
3) հոնորար ստանալու ծառայողական պարտականությունների կատարումից բխող հրապարակումների կամ ելույթների համար.

4) ոչ ծառայողական նպատակներով օգտագործելու նյութատեխնիկական, ֆինանսական և տեղեկատվական միջոցները, պետական գույքը և ծառայողական տեղեկատվությունը. 

5) ծառայողական պարտականությունների կատարման ընթացքում այլ անձանցից ստանալու նվերներ, գումարներ կամ ծառայություններ, բացառությամբ օրենքով նախատեսված դեպքերի:

7. Քննչական կոմիտեի ծառայողին արգելվում է անմիջական ենթակայությամբ աշխատել մերձավոր ազգականների կամ խնամիությամբ կապված անձանց (ծնող, ամուսին, զավակ, եղբայր, քույր, ամուսնու ծնող, ամուսնու զավակ, ամուսնու եղբայր և ամուսնու քույր) հետ:
Հոդված 11. Քննչական կոմիտեի փոխգործակցությունը օպերատիվ- հետախուզական գործունեություն իրականացնող  մարմինների հետ


1. Քննչական կոմիտեն իր գործունեությունն իրականացնելիս  փոխգործակցում է օպերատիվ-հետախուզական գործունեություն իրականացնող մարմինների հետ: 
2. Քննչական կոմիտեի և օպերատիվ-հետախուզական մարմինների փոխգործակցությունը սահմանվում է Հայաստանի Հանրապետության քրեական դատավարության օրենսգրքով, Օպերատիվ-հետախուզական գործունեության մասին» Հայաստանի Հանրապետության օրենքով և այլ իրավական ակտերով: 

ԳԼՈՒԽ 3.

ՔՆՆՉԱԿԱՆ ԿՈՄԻՏԵԻ ՀԱՄԱԿԱՐԳԸ
Հոդված 12. Քննչական կոմիտեի համակարգը
1.     Քննչական կոմիտեի համակարգը ներառում է քննչական կոմիտեի կենտրոնական մարմինը, Երեւան քաղաքի քննչական վարչությունը, զինվորական վարչություն ու տարածքային քննչական բաժինները, մարզային քննչական վարչությունները, ինչպես նաև ՀՀ քննչական դեպարտամենտը: 

2. Քննչական կոմիտեի կենտրոնական մարմնի ստորաբաժանումներն են՝ կենտրոնական մարմնի գլխավոր վարչությունները, վարչությունները եւ բաժինները, Երեւան քաղաքի քննչական վարչության ստորաբաժանումներն են՝ Երեւան քաղաքի վարչական շրջանների քննչական բաժինները, մարզային քննչական վարչությունների ստորաբաժանումներն են՝ մարզային քննչական վարչությունների տարածքային բաժինները (բաժանմունքները) և կայազորային քննչական բաժինները: 

3. Քննչական կոմիտեի լիազորությունների լիարժեք եւ արդյունավետ իրականացումը եւ քաղաքացիական իրավահարաբերություններին նրա մաuնակցությունը ապահովում է քննչական դեպարտամենտը: 
4. Քննչական դեպարտամենտում պետական ծառայության առանձնահատկությունները սահմանվում են «Քննչական դեպարտամենտում պետական ծառայության մասին» Հայաստանի Հանրապետության օրենքով:

 

Հոդված 13. Քննչական կոմիտեի նախագահը
1. Քննչական կոմիտեի նախագահը   ղեկավարում և վերահսկում է  քննչական կոմիտեի ծառայողների գործունեությունը և պատասխանատու է քննչական կոմիտեի լիազորությունների իրականացման համար:  

2. Քննչական կոմիտեի նախագահը՝
1) սահմանում է քննչական կոմիտեի ծառայողների կողմից նախաքննության արդյունավետության, այդ թվում՝ դրա պատշաճ կազմակերպման մեթոդական ուղենիշները և ապահովում դրանց իրականացման նկատմամբ վերահսկողությունը.

2) կատարում է աշխատանքի բաժանում իր տեղակալների միջև.

3) սահմանում է քննչական կոմիտեի կառուցվածքը և հաստիքների քանակը.

4) իր իրավասության սահմաններում ընդունում է ներքին և անհատական իրավական ակտեր (որոշումներ, հրամաններ, հանձնարարականներ).

5)  ներկայացնում է քննչական կոմիտեն պետական և տեղական ինքնակառավարման մարմինների, կազմակերպությունների հետ հարաբերություններում.
6) հաստատում է  քննչական կոմիտեի կանոնակարգը.

7) հաստատում և փոփոխում է  քննչական դեպարտամենտում պետական ծառայողների պաշտոնների անվանացանկը և հաստիքների քանակը.
8) հաստատում և փոփոխում է  քննչական դեպարտամենտի կառուցվածքը և կանոնադրությունը.
9) հաստատում է քննչական կոմիտեի խորհրդանիշերը.

10) իր իրավասության սահմաններում խրախուսում և կարգապահական պատասխանատվության է ենթարկում քննչական կոմիտեի ծառայողներին.
11) իրականացնում է օրենքով նախատեսված այլ լիազորություններ:
Հոդված 14. Քննչական կոմիտեի նախագահի տեղակալը
1. Քննչական կոմիտեի նախագահի տեղակալը՝
1) համակարգում է քննչական կոմիտեի նախագահի կողմից իրեն հանձնարարված ոլորտի աշխատանքները.

2) իր իրավասության սահմաններում ընդունում է ներքին իրավական ակտեր.

3) միջնորդություններ է ներկայացնում քննչական կոմիտեի ծառայողներին խրախուսելու կամ նրանց կարգապահական պատասխանատվության ենթարկելու վերաբերյալ.

4) քննչական կոմիտեի նախագահի ժամանակավոր բացակայության դեպքում նրա հրամանով փոխարինում է քննչական կոմիտեի նախագահին: Նման հրամանի բացակայության դեպքում քննչական կոմիտեի նախագահին ժամանակավորապես փոխարինում է քննչական կոմիտեի նախագահի` քննչական կոմիտեում ծառայության առավել երկար ստաժ ունեցող տեղակալը:
Հոդված 15. Ծառայողական ենթակայությունը
1. Քննչական կոմիտեի նախագահը վերադաս է քննչական կոմիտեի բոլոր ծառայողների համար: Քննչական կոմիտեի նախագահը քննչական կոմիտեի նախագահի տեղակալների, քննչական կոմիտեի նախագահին առընթեր հատկապես կարևոր գործերով ավագ քննիչների, ինչպես նաև քննչական կոմիտեի կանոնադրության մեջ նշված` քննչական կոմիտեի այլ ծառայողների անմիջական վերադասն է:
2.  Քննչական կոմիտեի նախագահի տեղակալը իր համակարգման ոլորտում վերադաս է քննչական կոմիտեի բոլոր ծառայողների համար: Քննչական կոմիտեի նախագահի տեղակալը քննչական կոմիտեի կանոնադրության մեջ նշված` քննչական կոմիտեի այլ ծառայողների անմիջական վերադասն է:
3. Քննչական կոմիտեի ստորաբաժանման պետը վերադաս է քննչական կոմիտեի` տվյալ ստորաբաժանման բոլոր ծառայողների նկատմամբ: Քննչական կոմիտեի ստորաբաժանման պետը քննչական կոմիտեի` տվյալ ստորաբաժանման պետի տեղակալների, տվյալ ստորաբաժանման կառուցվածքում գործող ստորաբաժանումների պետերի, ինչպես նաև քննչական կոմիտեի կանոնադրության մեջ նշված քննչական կոմիտեի այլ ծառայողների անմիջական վերադասն է:
4. Քննչական կոմիտեում ծառայողական ենթակայության մյուս հարաբերությունները կարգավորվում են քննչական կոմիտեի կանոնակարգով:

Հոդված 16. Քննչական կոմիտեի կոլեգիան
  
1. Քննչական կոմիտեի գործունեության կազմակերպման հիմնարար հարցեր քննարկելու համար քննչական կոմիտեում գործում է կոլեգիա, որը նախագահում է  քննչական կոմիտեի նախագահը:

2. Կոլեգիան կազմված է քննչական կոմիտեի նախագահից, նրա տեղակալներից  և 8 անդամներից: Կոլեգիայի անդամներին նշանակում է քննչական կոմիտեի նախագահը:

3.  Քննչական կոմիտեի կոլեգիայի որոշումները կենսագործվում են քննչական կոմիտեի նախագահի հրամաններով:

4.  Քննչական կոմիտեի կոլեգիայի գործունեության կարգը սահմանում է քննչական կոմիտեի նախագահը:

Հոդված 17. Քննչական կոմիտեի  կարգապահական և որակավորման հանձնաժողովները
 1. Քննչական կոմիտեում գործում են կարգապահական և որակավորման հանձնաժողովներ:

2. Կարգապահական հանձնաժողովը բաղկացած է 6 անդամից: Հանձնաժողովի կազմի մեջ են մտնում քննչական կոմիտեի նախագահի տեղակալներից մեկը՝ կոմիտեի նախագահի որոշմամբ, քննչական կոմիտեի՝ վիճակահանությամբ ընտրվող 3 ծառայող, Հայաստանի Հանրապետության Նախագահի աշխատակազմից և Հայաստանի Հանրապետության կառավարության աշխատակազմից համապատասխանաբար Հայաստանի Հանրապետության Նախագահի և ՀՀ վարչապետի կողմից նշանակված մեկական ներկայացուցիչ: Կարգապահական հանձնաժողովի անդամները նշանակվում են 3 տարի ժամկետով և չեն կարող միաժամանակ լինել որակավորման հանձնաժողովի անդամներ: Կարգապահական հանձնաժողովում նոր անդամների նշանակումները սույն հոդվածի սույն մասով սահմանված կարգով կատարվում են կարգապահական հանձնաժողովի գործող անդամների լիազորությունների դադարելու օրվան նախորդող օրը: 

3. Կարգապահապական հանձնաժողովը ղեկավարում է դրա անդամների ձայների մեծամասնությամբ ընտրված անդամներից մեկը:

4. Կարգապահական հանձնաժողովի անդամներն անկախ են: Նրանց գործառույթներն իրականացնելու առնչությամբ որևէ միջամտություն արգելվում է:

5. Որակավորման հանձնաժողովը կազմված է 9 անդամից: Որակավորման հանձնաժողովի կազմի մեջ են մտնում քննչական կոմիտեի նախագահի  տեղակալներից մեկը, քննչական կոմիտեի 4 ծառայողներ, 4 իրավաբան-գիտնական: 
6. Որակավորման հանձնաժողովի անդամներին նշանակում է քննչական կոմիտեի նախագահը՝ 3 տարի ժամանակով: Որակավորման հանձնաժողովի նոր անդամներին քննչական կոմիտեի նախագահը նշանակում է որակավորման հանձնաժողովի գործող անդամների լիազորությունների դադարեցման օրը: 

7. Որակավորման հանձնաժողովը ղեկավարում է քննչական կոմիտեի նախագահի տեղակալը: 
Հոդված 18. Քննչական կոմիտեի նախագահին առընթեր հանձնաժողովները
1. Քննչական կոմիտեի նախագահը քննչական կոմիտեի խնդիրների իրականացման, քննչական կոմիտեի ծառայողների գործունեության արդյունավետության բարձրացման նպատակով կարող է ստեղծել խորհրդակցական հանձնաժողովներ:

2. Քննչական կոմիտեի նախագահին առընթեր հանձնաժողովների գործունեության կարգը սահմանվում է քննչական կոմիտեի նախագահի հրամանով:
ԳԼՈՒԽ 4
ՔՆՆՉԱԿԱՆ ԿՈՄԻՏԵՈՒՄ ԾԱՌԱՅՈՒԹՅԱՆ ՊԱՇՏՈՆՆԵՐԸ, ԾԱՌԱՅՈՂՆԵՐԻ ՆՇԱՆԱԿՄԱՆ ՈՒ ԱԶԱՏՄԱՆ, ԿՈՉՈՒՄՆԵՐ ՇՆՈՐՀԵԼՈՒ ԿԱՐԳԸ 

Հոդված 19. Քննչական կոմիտեում ծառայության պաշտոնները
1.Քննչական կոմիտեի ծառայության պաշտոնները դասակարգվում են  հետևյալ խմբերի՝ 

1. բարձրագույն պաշտոններ
2. գլխավոր պաշտոններ
3. առաջատար պաշտոններ
4. կրտսեր պաշտոններ:

2.  Քննչական կոմիտեում ծառայության պաշտոնների յուրաքանչյուր խումբ դաuակարգվում է 1-ին, 2-րդ եւ 3-րդ ենթախմբերի։
3. Քննչական կոմիտեում ծառայության պաշտոնների խմբերում 1-ին ենթախումբը տվյալ խմբի բարձրագույն ենթախումբն է։
4. Քննչական կոմիտեում ծառայության  բարձրագույն խմբի պաշտոնը դաuակարգվում է հետևյալ ենթախմբերի, որում ընդգրկված են հետևյալ պաշտոնները՝

    1) 1-ին ենթախումբ` քննչական կոմիտեի նախագահ,

    2) 2-րդ ենթախումբ` քննչական կոմիտեի նախագահի տեղակալ,
    3) 3-րդ ենթախումբ` քննչական կոմիտեի կենտրոնական մարմնի գլխավոր վարչության պետ, Երևան քաղաքի քննչական վարչության պետ:
5. Քննչական կոմիտեի ծառայության  գլխավոր պաշտոնը դաuակարգվում է հետևյալ ենթախմբերի, որում ընդգրկված են հետևյալ պաշտոնները՝
1) 1-ին ենթախումբ` քննչական կոմիտեի կենտրոնական մարմնի վարչության պետ, կենտրոնական մարմնի գլխավոր վարչության պետի տեղակալ,  Երևան քաղաքի քննչական վարչության պետի տեղակալ, մարզային վարչության պետ, քննչական կոմիտեի նախագահին առընթեր հատկապես կարևոր գործերով ավագ քննիչ, քննչական կոմիտեի նախագահի օգնական,
2) 2-րդ ենթախումբ` քննչական կոմիտեի կենտրոնական մարմնի բաժնի պետ, կենտրոնական մարմնի վարչության պետի տեղակալ, Երևան քաղաքի վարչական շրջանի բաժնի պետ, զինվորական տարածքային քննչական բաժնի պետ, մարզային վարչության պետի տեղակալ, գլխավոր վարչության հատկապես կարևոր գործերով ավագ քննիչ, 

3) 3-րդ ենթախում` քննչական կոմիտեի կենտրոնական մարմնի բաժնի պետի տեղակալ, Երևան քաղաքի վարչական շրջանի բաժնի պետի տեղակալ, զինվորական տարածքային քննչական բաժնի պետի տեղակալ, մարզային վարչության քննչական բաժնի (բաժանմունքի) պետ, գլխավոր վարչության հատկապես կարևոր գործերով քննիչ, կենտրոնական մարմնի վարչության հատկապես կարևոր գործերով քննիչ, կենտրոնական մարմնի վարչության հատկապես կարևոր գործերով ավագ քննիչ, Երևան քաղաքի քննչական վարչության հատկապես կարևոր գործերով քննիչ, մարզային վարչության հատկապես կարևոր գործերով ավագ քննիչ:
6. Քննչական կոմիտեում ծառայության  առաջատար պաշտոնը դաuակարգվում է հետևյալ ենթախմբերի, որում ընդգրկված են հետևյալ պաշտոնները՝
  1)  1-ին ենթախումբ` քննչական կոմիտեի կենտրոնական մարմնի գլխավոր վարչության ավագ քննիչ, 

   2) 2-րդ ենթախումբ` քննչական կոմիտեի կենտրոնական մարմնի վարչության ավագ քննիչ, քննչական կոմիտեի կենտրոնական մարմնի բաժնի ավագ քննիչ, Երևան քաղաքի քննչական վարչության ավագ քննիչ, մարզային վարչության հատկապես կարևոր գործերով քննիչ, մարզային վարչության բաժնի պետի տեղակալ,
  3) 3-րդ ենթախումբ` քննչական կոմիտեի կենտրոնական մարմնի վարչության քննիչ, քննչական կոմիտեի կենտրոնական մարմնի բաժնի քննիչ, Երևան քաղաքի քննչական վարչության քննիչ, Երևան քաղաքի վարչական շրջանի բաժնի ավագ քննիչ, զինվորական տարածքային քննչական բաժնի ավագ քննիչ, մարզային վարչության ավագ քննիչ: 
7. Քննչական կոմիտեի ծառայության կրտսեր պաշտոնը դաuակարգվում է հետևյալ ենթախմբերի, որում ընդգրկված են հետևյալ պաշտոնները՝
1) 1-ին ենթախումբ` Երևան քաղաքի վարչական շրջանի բաժնի քննիչ, զինվորական տարածքային քննչական բաժնի քննիչ, մարզային վարչության քննիչ, 
       2) 2–րդ ենթախումբ` մարզային վարչության բաժնի ավագ քննիչ,
3) 3-րդ ենթախումբ` մարզային վարչության բաժնի քննիչ:
 Հոդված 20. Քննչական կոմիտեի ծառայողներին ներկայացվող հիմնական պահանջները
 1. Քննչական կոմիտեում ծառայության կարող է անցնել Հայաստանի Հանրապետությունում մշտապես բնակվող, Հայաստանի Հանրապետությունում բակալավրի կամ դիպլոմավորված մասնագետի բարձրագույն իրավաբանական կրթության որակավորման աստիճան կամ նմանատիպ աստիճան օտարերկրյա պետություններում ձեռք բերած Հայաստանի Հանրապետության այն քաղաքացին, ով`

1) անցել է պարտադիր զինվորական ծառայություն (բացառությամբ իգական սեռի անձանց կամ սույն հոդվածի 3-րդ մասով նախատեսված դեպքերի) կամ պահեստազորի սպա է.

2) տիրապետում է հայերենին.
3) չունի քննչական կոմիտեի ծառայողի պաշտոնում նշանակմանը խոչընդոտող ֆիզիկական արատ և/կամ հիվանդություն, որոնց ցանկը սահմանում է Հայաստանի Հանրապետության կառավարությունը:

2. Քննչական կոմիտեում պաշտոնի կարող են նշանակվել նաև սույն հոդվածի 1-ին մասի 1-ին կետի պահանջներին չհամապատասխանող, սակայն դիմելու պահին «Զինապարտության մասին» Հայաստանի Հանրապետության օրենքի 12-րդ հոդվածի 1-ին մասի «բ-ե» կետերով նախատեսված հիմքերով պարտադիր զինվորական ծառայությունից ազատված կամ այդ օրենքի 13-րդ հոդվածի համաձայն մինչև 27 տարին լրանալը պարտադիր զինվորական ծառայության զորակոչից տարկետում ստացած և պահեստազորում հաշվառված անձինք:

3. Քննչական կոմիտեում ծառայության չի կարող անցնել այն քաղաքացին՝
1)  ով օրինական ուժի մեջ մտած դատական ակտով ճանաչվել է անգործունակ կամ սահմանափակ գործունակ.

2) ով օրինական ուժի մեջ մտած դատական ակտով զրկվել է հանրային ծառայությունում որևէ պաշտոն զբաղեցնելու իրավունքից.

3) ով դատապարտվել է հանցագործություն կատարելու համար` անկախ դատվածությունը սահմանված կարգով հանված կամ մարված լինելու հանգամանքից.

4) ում նկատմամբ իրականացվում է քրեական հետապնդում.
5) ում նկատմամբ առկա է ոչ արդարացման հիմքով քրեական հետապնդումը դադարեցնելու մասին որոշում.
6) չի համապատասխանում սույն հոդվածի 1-ին մասով սահմանված պահանջներին:

4. Քննչական կոմիտեում պաշտոն զբաղեցնելու սահմանային տարիք է 60 տարեկանը: Սահմանային տարիքը լրանալուց հետո քննչական կոմիտեի նախագահը կարող է մինչև 5 տարի ժամկետով երկարաձգել ծառայության ժամկետը: 
5. Քննչական կոմիտեի նախագահի և նախագահի տեղակալի պաշտոնի սահմանային տարիքը 65 տարեկանն է: 
Հոդված 21. Քննչական կոմիտեի ծառայողների թեկնածությունների ցուցակը 
 1.  Քննչական կոմիտեի ծառայողների թեկնածությունների ցուցակը համալրվում է  քննչական կոմիտեի որակավորման հանձնաժողովի կողմից՝ տարին մեկ անգամ, որպես կանոն, յուրաքանչյուր տարվա հունվար ամսին: 
2. Քննչական կոմիտեի նախագահի հանձնարարությամբ քննչական կոմիտեի ծառայողների թեկնածությունների ցուցակում լրացումներ կատարելու համար տարվա ընթացքում կարող է անցկացվել հավակնորդների լրացուցիչ ստուգում:

3. Որակավորման հանձնաժողովը քննչական կոմիտեի ծառայողների թեկնածությունների ցուցակի համալրման նպատակով հայտերի ընդունման մասին առնվազն մեկ ամիս առաջ հրապարակում է հայտարարություն:

3.  Քննչական կոմիտեի ծառայողների թեկնածությունների ցուցակում ընդգրկվելուն հավակնող անձը պետք է ներկայացնի`

1) անձը հաստատող փաստաթուղթ.

2) իր բարձրագույն իրավաբանական կրթությունը հավաստող փաստաթուղթ.

3) իր կենսագրական տվյալները պարունակող քարտ` իր կողմից իրավաբանի կոչում ձեռք բերելուց հետո իրականացված մասնագիտական իրավաբանական գործունեության նկարագրությամբ` կցելով համապատասխան ապացույցներ (այդ թվում՝ պաշտոնի անձնագիր կամ այլ փաստաթղթեր, որոնք հավաստում են մասնագիտական իրավաբանական ստաժ դիտարկվող աշխատանքում աշխատանքային պարտականությունները).

4) պարտադիր զինվորական ծառայություն անցած լինելու կամ օրենքով նախատեսված կարգով պարտադիր զինվորական ծառայությունից ազատված լինելը կամ տարկետում ունենալը հավաստող փաստաթուղթ (եթե արական սեռի հավակնորդ է).

5) քննչական կոմիտեում ծառայությանը խոչընդոտող ֆիզիկական արատների և հիվանդությունների բացակայության մասին կառավարության կողմից սահմանված կարգով տրված փաստաթուղթ:

4. Հայտատուն իրավունք ունի ներկայացնելու նաև երաշխավորագիր-նամակներ:

5. Հայտերը ներկայացնելու համար սահմանված ժամկետի խախտմամբ կամ օրենքով նախատեսված պահանջները չբավարարող հայտերի ընդունումը մերժվում է, և դրանք ենթակա են վերադարձման որակավորման հանձնաժողովի կողմից երեք աշխատանքային օրվա ընթացքում: Որակավորման հանձնաժողովի` հայտի ընդունումը մերժելու մասին որոշումը հայտատուն կարող է դատական կարգով բողոքարկել մերժումն ստանալուց հետո` տասը աշխատանքային օրվա ընթացքում: Դատարանը գործը քննում և լուծում է այն ստանալու պահից 15 աշխատանքային օրվա ընթացքում:

6. Որակավորման հանձնաժողովի կողմից հայտի ընդունման մերժումը դատական կարգով բողոքարկելը չի կասեցնում հայտերի ընդունման և քննչական կոմիտեի ծառայողների թեկնածությունների ցուցակի կազմման` սույն օրենքով նախատեսված ընթացակարգը: Որակավորման հանձնաժողովի` հայտի ընդունման մերժումը դատարանի կողմից ոչ իրավաչափ ճանաչվելու դեպքում հայտատուի հայտը ենթակա է քննարկման որակավորման հանձնաժողովի կողմից:

7. Որակավորման հանձնաժողովը ստուգում է հայտատուի մասնագիտական պատրաստվածությունը, գործնական ունակությունները, ինչպես նաև նրա կողմից ներկայացված փաստաթղթերի համապատասխանությունը օրենքով նախատեսված այլ պահանջներին:

8. Այն հայտատուների թեկնածությունները, որոնց վերաբերյալ որակավորման հանձնաժողովը տալիս է դրական եզրակացություն ընդգրկվում են քննչական կոմիտեի ծառայողների թեկնածությունների ցուցակում:

9. Քննչական կոմիտեի ծառայողների թեկնածությունների ցուցակում ընդգրկված անձինք արդարադատության ակադեմիայում ուսումնառության ծրագիր են անցնում և հանձնում որակավորման քննություն: Որակավորման քննություն չհանձնած անձը հանվում է քննչական կոմիտեի ծառայողների  թեկնածությունների ցուցակից՝ որակավորման հանձնաժողովի որոշմամբ:

10. Անձն ազատվում է ուսումնառության դասընթացներից և որակավորման քննություն հանձնելուց, եթե`

1) ունի դատախազի, դատավորի, քննիչի պաշտոնում կամ փաստաբանի 3 տարվա մասնագիտական աշխատանքի ստաժ, եթե չի անցել այդ պաշտոնը թողնելուց հետո 5 տարի կամ
2) իրավաբանական գիտությունների դոկտոր է կամ
3) իրավաբանական գիտությունների թեկնածու է և ունի իրավաբանի մասնագիտությամբ աշխատանքի 5 տարվա ստաժ:

11. Արդարադատության ակադեմիայում ուսումնառությունից ազատված անձի միջնորդությամբ որակավորման հանձնաժողովը կարող է քննության առնել հայտատուին միաժամանակ քննչական կոմիտեի ծառայողների թեկնածությունների և ծառայողական առաջխաղացման ցուցակներում ընդգրկելու հարցը: 
Հոդված 22. Քննչական կոմիտեի ծառայողների առաջխաղացման ցուցակը
1. Քննչական կոմիտեի ծառայողների առաջխաղացման ցուցակը ձևավորվում է որակավորման հանձնաժողովի կողմից`

1) քննչական կոմիտեի ծառայողների հերթական ատեստացիայի ժամանակ.

2) արտահերթ կարգով, երբ քննչական կոմիտեի նախագահը կամ նրա տեղակալն առաջարկություն են ներկայացնում որակավորման հանձնաժողով` քննչական կոմիտեի ծառայողի նկատմամբ որպես խրախուսում նրան առաջխաղացման ցուցակում ընդգրկելու վերաբերյալ` ներկայացնելով համապատասխան ծառայողական բնութագիր: Քննչական կոմիտեի ծառայողն ընդգրկվում է ծառայողական առաջխաղացման ցուցակում որակավորման հանձնաժողովի դրական եզրակացության դեպքում.

3) այն դեպքերում, երբ որակավորման հանձնաժողովը որոշում է կայացնում  արդարադատության ակադեմիայում ուսումնառությունից ազատված անձին միաժամանակ քննչական կոմիտեի ծառայողների թեկնածությունների և ծառայողական առաջխաղացման ցուցակներում ընդգրկելու վերաբերյալ: 

Հոդված 23. Քննչական կոմիտեում պաշտոնի նշանակելը և պաշտոնից ազատելը
 1. Քննչական կոմիտեի նախագահին նշանակում է Հայաստանի Հանրապետության Նախագահը՝ ՀՀ վարչապետի ներկայացմամբ:
2.  Քննչական կոմիտեի նախագահի տեղակալներին քննչական կոմիտեի նախագահի ներկայացմամբ նշանակում է Հայաստանի Հանրապետության Նախագահը:

3. Հայաստանի Հանրապետության Նախագահը քննչական կոմիտեի նախագահին և նրա տեղակալներին պաշտոնից ազատում է սույն օրենքի 25-րդ հոդվածով նախատեսված հիմքերով:

4.  Քննչական կոմիտեի կենտրոնական մարմնի գլխավոր վարչության (վարչությունների, բաժինների), Երևան քաղաքի քննչական վարչության, Երևան քաղաքի վարչական շրջանների քննչական բաժինների, մարզային քննչական վարչության, մարզային քննչական բաժնի, զինվորական տարածքային քննչական բաժնի կազմում գործող քննչիներին պաշտոնի է նշանակում քննչական կոմիտեի նախագահը քննչական կոմիտեի ծառայողների թեկնածությունների ցուցակում ընդգրկված այն անձանց թվից, որոնք, ավարտելով ուսումնառությունը արդարադատության ակադեմիայում, հաջողությամբ հանձնել են որակավորման քննությունը կամ սույն օրենքով ազատված են եղել արդարադատության ակադեմիայում ուսումնառությունից: Պաշտոնի նշանակվելու դեպքում անձը քննչական կոմիտեի նախագահի կողմից հանվում է քննչական կոմիտեի ծառայողների թեկնածությունների ցուցակից:

5.  Քննչական կոմիտեի մյուս ծառայողներին նշանակում է քննչական կոմիտեի նախագահը  քննչական կոմիտեում ծառայողական առաջխաղացման ցուցակում ընդգրկված անձանց թվից: Պաշտոնի նշանակվելու դեպքում անձը քննչական կոմիտեի նախագահի կողմից հանվում է քննչական կոմիտեում ծառայողական առաջխաղացման ցուցակից: 
6. Քննչական կոմիտեի նախագահը սույն հոդվածի 4-րդ և 5-րդ մասերում նշված քննչական կոմիտեի ծառայողներին պաշտոնից ազատում է սույն օրենքի 25-րդ հոդվածով նախատեսված հիմքերով:
Հոդված 24. Քննչական կոմիտեի ծառայողի երդումը
 
1. Քննչական կոմիտեում առաջին անգամ պաշտոնի նշանակվող անձինք քննչական կոմիտեի նախագահի սահմանած կարգով Հայաստանի Հանրապետության դրոշի առջև տալիս են հետևյալ բովանդակությամբ երդում.

«Ես՝ (անուն, հայրանուն, ազգանուն), Հայաստանի Հանրապետության քննչական կոմիտեում պաշտոն ստանձնելով, երդվում եմ`

հավատարմորեն ծառայել Հայաստանի Հանրապետության ժողովրդին, խստագույնս պահպանել Հայաստանի Հանրապետության Սահմանադրությունը և օրենքները, հանցավոր ոտնձգություններից պաշտպանել սահմանադրական կարգը, մարդու և քաղաքացու իրավունքներն ու ազատությունները, հասարակական կարգն ու անվտանգությունը, անվերապահորեն և բարեխղճորեն կատարել իմ պարտականությունները»:

2. Քննչական կոմիտեի ծառայողը երդում տալիս է մեկ անգամ` անհատական կարգով, երդման տեքստն ընթերցելու միջոցով:

3. Քննչական կոմիտեի ծառայողն ստորագրում է իր ընթերցած երդման տեքստը, որը պահպանվում է նրա անձնական գործում:
Հոդված 25. Քննչական կոմիտեի  ծառայողի լիազորությունների դադարումը 
1. Քննչական կոմիտեի ծառայողի լիազորությունները դադարում են՝
1) Հայաստանի Հանրապետության քաղաքացիության դադարեցման, ինչպես նաև Հայաստանի Հանրապետության քաղաքացիության հետ միաժամանակ այլ պետության քաղաքացիություն ձեռք բերելու դեպքում.

2) անձնական նախաձեռնությամբ՝ իր գրավոր դիմումի հիման վրա.

3) սույն օրենքով նախատեսված սահմանային տարիքը լրանալու կապակցությամբ.

4) հաստիքների կրճատման, քննչական կոմիտեի լուծարման կամ վերակազմակերպման դեպքում, եթե քննչական կոմիտեի ծառայողին համապատասխան պաշտոնում նշանակելը հնարավոր չէ, և հաստիքների կրճատումը պայմանավորված է հաստիքների ընդհանուր թվի կրճատմամբ.

5) հիվանդության կամ ֆիզիկական արատի պատճառով ծառայությանը ոչ պիտանի լինելու դեպքում.
6) ժամանակավոր անաշխատունակության հետևանքով ավելի քան 120 օր անընդմեջ կամ վերջին տասներկու ամսվա ընթացքում ավելի քան 140 օր ծառայության չներկայանալու դեպքում` չհաշված հղիության և ծննդաբերության կամ երեխային խնամելու համար արձակուրդը.
7) օրինական ուժի մեջ մտած դատական ակտով անգործունակ կամ սահմանափակ գործունակ ճանաչվելու դեպքում:
2. Քննչական կոմիտեի ծառայողի լիազորությունները դադարեցվում են ՝
1) նրա նկատմամբ պաշտոնից ազատելու ձևով կարգապահական տույժ նշանակելու դեպքում.

2) եթե նրա նկատմամբ հարուցված քրեական հետապնդումը դադարեցվել է ոչ արդարացնող հիմքով.

3) նրա նկատմամբ դատարանի մեղադրական դատավճիռն օրինական ուժի մեջ մտնելու դեպքում.

4) ատեստավորման արդյունքներով զբաղեցրած պաշտոնին նրա չհամապատասխանելու դեպքում.
5) նրա կողմից սույն օրենքով նախատեսված ատեստավորմանը երկու անգամ չներկայանալու դեպքում:

3. Քննչական կոմիտեի ծառայողի պարտականությունները համարվում են դադարած նրա մահվան դեպքում:

 Հոդված  26. Քննչական կոմիտեի ծառայողների կոչումները
1. Քննչական կոմիտեի ծառայողների համար սահմանվում են հետևյալ կոչումները.

1) արդարադատության գեներալ-լեյտենանտ.

2) արդարադատության գեներալ-մայոր. 

3) արդարադատության գնդապետ.

4) արդարադատության փոխգնդապետ.

5) արդարադատության մայոր.

6) արդարադատության կապիտան.

7) արդարադատության ավագ լեյտենանտ.

8) արդարադատության լեյտենանտ:

2. Արդարադատության գեներալ-լեյտենանտի, արդարադատության գեներալ-մայորի կոչումները բարձրագույն կոչումներ են, որոնք շնորհում է Հայաստանի Հանրապետության Նախագահը:

3. Քննչական կոմիտեի ծառայողների մյուս կոչումները շնորհում է քննչական կոմիտեի նախագահը:

4. Քննչական կոմիտեի նախագահին և տեղակալներին կոչումները շնորհվում են զբաղեցրած պաշտոնի համար նախատեսված առավելագույն կոչումի սահմաններում՝ պաշտոնի նշանակվելուց հետո եռամսյա ժամկետում, եթե նրանք չունեն առավել բարձր կոչում: Քննչական կոմիտեի մյուս ծառայողներին կոչումները շնորհվում են հերթականության կարգով, զբաղեցրած պաշտոնի համար նախատեսված առավելագույն կոչումի սահմաններում, նախորդ կոչումում ծառայության սահմանված ժամկետը լրանալուց հետո` տասնհինգ օրվա ընթացքում, բացառությամբ սույն օրենքով նախատեսված դեպքերի:

5. Քննչական կոմիտեի ծառայողների կոչումները շնորհվում են անհատական կարգով՝ ցմահ: 

Հոդված 27. Քննչական կոմիտեի ծառայողների պաշտոններին համապատասխանող    կոչումները
 1. Քննչական կոմիտեի նախագահի պաշտոնին համապատասխանող կոչումը  արդարադատության գեներալ-լեյտենանտի կոչումն է: 
2. Քննչական կոմիտեի նախագահի տեղակալի պաշտոնին համապատասխանող կոչումի վերին սահմանն արդարադատության գեներալ-մայորի կոչումն է: Քննչական կոմիտեի նախագահի տեղակալի պաշտոնին համապատասխանող կոչումի ստորին սահմանն արդարադատության գնդապետի կոչումն է:
3. Բարձրագույն պաշտոնի երրորդ ենթախմբի և գլխավոր պաշտոնի առաջին ենթախմբի պաշտոններին համապատասխանող կոչումի վերին սահմանն արդարադատության գնդապետի կոչումն է: 

3. Գլխավոր պաշտոնի երկրորդ ենթախմբի պաշտոններին համապատասխանող կոչումի վերին սահմանն արդարադատության փոխգնդապետի կոչումն է: 

4. Գլխավոր պաշտոնի երրորդ ենթախմբի պաշտոններին համապատասխանող կոչումի վերին սահմանն արդարադատության մայորի կոչումն է: 

5. Առաջատար պաշտոնի առաջին և երկրորդ ենթախմբի  պաշտոններին համապատասխանող կոչումի վերին սահմանն արդարադատության կապիտանի կոչումն է: 

6. Առաջատար պաշտոնի երրորդ ենթախմբի և կրտսեր պաշտոնի առաջին ենթախմբի պաշտոններին համապատասխանող  կոչումի վերին սահմանն արդարադատության ավագ լեյտենանտի կոչումն է: 

7. Կրտսեր պաշտոնի երկրորդ և երրորդ ենթախմբի պաշտոններին համապատասխանող  կոչումի վերին սահմանն արդարադատության լեյտենանտի կոչումն է: 

8. Այլ մարմիններում հանրային ծառայություն անցած (աշխատած) և զինվորական կամ հատուկ կոչում (դասային աստիճան, որակավորման դաս) ունեցող անձանց քննչական կոմիտեում պաշտոնի նշանակելիս, նրանց զինվորական կամ հատուկ կոչումը (դասային աստիճանը, որակավորման դասը) համապատասխանեցվում է քննչական կոմիտեի ծառայողի կոչմանը: 
9. Զինվորական կամ հատուկ կոչումների (դասային աստիճանների, որակավորման դասերի) համապատասխանությունը սույն օրենքով սահմանված կոչումներին սահմանում է Հայաստանի Հանրապետության կառավարությունը:

Հոդված 28. Քննչական կոմիտեի ծառայողների կոչումների շնորհման  ժամկետները 
 1. Արդարադատության լեյտենանտի կոչումն սկզբնական կոչում է և շնորհվում է քննչական կոմիտեում պաշտոնի նշանակվելիս: 

2. Սույն օրենքով սահմանված կարգով հերթական կոչումի շնորհման համար uահմանվում են ծառայության հետևյալ ժամկետները.

1) արդարադատության լեյտենանտի կոչում ունեցողի համար՝ 2 տարի.

2) արդարադատության ավագ լեյտենանտի կոչում ունեցողի համար՝ 3 տարի.

3) արդարադատության կապիտանի կոչում ունեցողի համար՝ 3 տարի.

4) արդարադատության մայորի կոչում ունեցողի համար՝ 4 տարի.

5) արդարադատության փոխգնդապետի կոչում ունեցողի համար՝ 5 տարի:

3. արդարադատության գնդապետի կոչում ունեցող ծառայողին բարձրագույն կոչում շնորհելու համար ծառայության ժամկետ չի uահմանվում:

4. Նախորդ կոչումը կրելու ժամկետը հաշվարկվում է այդ կոչումը շնորհելու մասին իրավական ակտը ստորագրելու հաջորդ օրվանից:

5. Ատեստավորումը սույն օրենքով սահմանված կարգով հետաձգվելու և վերապատրաստման գործուղվելու, կարգապահական տույժ ունենալու, քննչական կոմիտեի ծառայողի լիազորությունները կասեցնելու կամ նրա նկատմամբ կարգապահական վարույթ հարուցված լինելու դեպքերում հերթական կոչումի շնորհումը հետաձգվում է մինչև նշված խոչընդոտների վերանալը:

ԳԼՈՒԽ 5
ՔՆՆՉԱԿԱՆ ԿՈՄԻՏԵԻ ԾԱՌԱՅՈՂԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ,  ԱՏԵՍՏԱՎՈՐՈՒՄԸ, ՎԵՐԱՊԱՏՐԱՍՏՈՒՄԸ ԵՎ ՊԱՏԱՍԽԱՆԱՏՎՈՒԹՅՈՒՆԸ
Հոդված 29. Քննչական կոմիտեի ծառայողի իրավունքները
 
1.  Քննչական կոմիտեի ծառայողն իրավունք ունի՝
1) ծանոթանալու իր անձնական գործի բոլոր նյութերին, իր գործունեության գնահատագրերին և այլ փաստաթղթերին և ներկայացնելու պարզաբանումներ.

2) սահմանված կարգով ստանալու ծառայողական պարտականությունների կատարման համար անհրաժեշտ տեղեկություններ և նյութեր.

3) ստանալու օրենքով նախատեսված վարձատրություն, հավելավճարներ և այլ վճարներ.

4) սահմանված կարգով մասնակցելու ծառայողական առաջխաղացմանը և ստանալու իր պաշտոնին համապատասխանող ավելի բարձր կոչում.

5) սահմանված կարգով վերապատրաստվելու պետական բյուջեի, ինչպես նաև Հայաստանի Հանրապետության օրենսդրությամբ չարգելված այլ միջոցների հաշվին.

6)  ներկայացնելու առաջարկություններ քննչական կոմիտեի գործունեության կատարելագործման վերաբերյալ :

Հոդված 30. Քննչական կոմիտեի ծառայողի պարտականությունները 
1. Քննչական կոմիտեի ծառայողը պարտավոր է՝
1) տիրապետել զբաղեցրած պաշտոնում իր իրավունքներն ու պարտականությունները սահմանող իրավական ակտերին.

2) կատարել Սահմանադրության, օրենքների և այլ իրավական ակտերի պահանջները.

3) ապահովել պահանջվող մասնագիտական որակավորում և գործնական հմտություններ.

4) իր գործունեության ժամանակ պահպանել մարդու և քաղաքացու իրավունքներն ու օրինական շահերը. 
5) պահպանել ծառայողական կարգապահությունը.

6) պահպանել պետական, ծառայողական կամ օրենքով պահպանվող այլ գաղտնիք պարունակող փաստաթղթերի հետ աշխատելուն սահմանված պահանջները, այդ թվում` պաշտոնավարումը դադարեցնելուց հետո:
2. Քննչական կոմիտեի ծառայողն ունի օրենքով սահմանված այլ պարտականություններ:
Հոդված 31. Քննչական կոմիտեի ծառայողի խրախուսման միջոցները
1. Ծառայողական պարտականությունները գերազանց կատարելու, աշխատանքային հաջողությունների և այլ վաստակի համար քննչական կոմիտեի ծառայողի նկատմամբ կարող են կիրառվել խրախուսման հետևյալ միջոցները.

1) շնորհակալություն.

2) միանվագ դրամական պարգև կամ հուշանվերով պարգևատրում.

3) լրացուցիչ վճարովի 10-օրյա արձակուրդի տրամադրում.

4) արտահերթ կոչում շնորհելը.

5) սույն օրենքի 27-րդ հոդվածով նախատեսված կոչումի վերին սահմանից մեկ աստիճանով ավելի բարձր կոչում շնորհելը.
6) մեդալով կամ կրծքանշանով պարգևատրումը:

2. Քննչական կոմիտեի ծառայողի խրախուսման համար կարող է կիրառվել նաև նախկինում նշանակված կարգապահական տույժը ժամկետից շուտ հանելը։
3. Սույն հոդվածի 1-ին մասի 4-րդ կետով նախատեսված խրախուսանքը քննչական կոմիտեի ծառայողի նկատմամբ կարող է կիրառվել ծառայության ամբողջ ընթացքում՝ մեկ անգամ:

4. Սույն հոդվածով նախատեսված խրախուսման միջոցները կարող է կիրառել քննչական կոմիտեի նախագահը:

5. Խրախուսման ներկայացնելու կարգը սահմանում է քննչական կոմիտեի նախագահը:

Հոդված 32. Քննչական կոմիտեի ծառայողի կարգապահական պատասխանատվության հիմքերը
1.  Քննչական կոմիտեի ծառայողը կարգապահական պատասխանատվության կարող է ենթարկվել`

1) իր լիազորություններն իրականացնելիս օրենքը կոպիտ կամ պարբերաբար խախտելու դեպքում.

2) սույն օրենքով նախատեսված պարտականությունները չկատարելու, ոչ պատշաճ կատարելու դեպքում.

3) սույն օրենքի 11-րդ հոդվածով սահմանված անհամատեղելիության կանոնները խախտելու դեպքում:
Հոդված 33. Կարգապահական տույժերը
1. Կարգապահական զանցանքի ծանրությունից ելնելով` քննչական կոմիտեի ծառայողի նկատմամբ կարող են կիրառվել հետևյալ կարգապահական տույժերը.

1) զգուշացում.

2) նկատողություն.

3) խիստ նկատողություն.

4) կոչումի իջեցում` մեկ աստիճանով.

5) պաշտոնի իջեցում՝ մեկ աստիճանով.
6) լիազորությունների դադարեցում:
Հոդված 34. Քննչական կոմիտեի ծառայողին կարգապահական պատասխանատվության ենթարկելու կարգը 
1. Կարգապահական խախտման փաստի առթիվ քննչական կոմիտեի ծառայողի նկատմամբ կարգապահական վարույթ կարող է հարուցվել կարգապահական հանձնաժողովի որոշմամբ՝ քննչական կոմիտեի նախագահի, նրա տեղակալի կամ կարգապահական հանձնաժողովի որևէ անդամի միջնորդությամբ:

2. Եթե կարգապահական վարույթը հարուցվել է կարգապահական հանձնաժողովի անդամներից մեկի նկատմամբ, ապա նրա մասնակցությունը հանձնաժողովի աշխատանքներին կասեցվում է՝ մինչև համապատասխան որոշում ընդունելը:

3. Քննչական կոմիտեի ծառայողն իրավունք ունի բացատրություն տալու իր նկատմամբ հարուցված կարգապահական վարույթի առնչությամբ:

4. Կարգապահական վարույթը հարուցվում է կարգապահական խախտում հայտնաբերելու օրվանից հետո` 30-օրյա ժամկետում, բայց ոչ ուշ, քան 12 ամիս հետո այն կատարելու օրվանից:

5. Կարգապահական վարույթի տևողությունը չի կարող գերազանցել 3 շաբաթը, բացառությամբ քննչական կոմիտեի ծառայողի բացակայության դեպքերի: Այդ դեպքերում կարգապահական վարույթի տևողությունը կարող է երկարաձգվել քննչական կոմիտեի ծառայողի բացակայության ժամանակահատվածով:

6. Եթե մինչև կարգապահական վարույթ հարուցելը կամ կարգապահական վարույթ հարուցելուց հետո պարզվել է, որ առկա է քննչական կոմիտեի տվյալ ծառայողի մասնակցությամբ կամ նրա կողմից կատարված ենթադրյալ հանցագործության դեպք, ապա կարգապահական վարույթի հարուցումը հետաձգվում, իսկ հարուցված կարգապահական վարույթը կասեցվում է՝ մինչև համապատասխան նյութերի նախապատրաստման կամ քրեական գործի քննության ավարտը:

7. Սույն օրենքի 33-րդ հոդվածի 1-ին մասի 1-ին և 2-րդ կետերով նախատեսված դեպքերում կարգապահական տույժը նշանակվում է կարգապահական վարույթի ավարտից հետո` եռօրյա ժամկետում: 
8. Սույն օրենքի 33-րդ հոդվածի 1-ին մասի 4-րդ կետով նախատեսված դեպքերում կարգապահական վարույթի ավարտից հետո` մեկշաբաթյա ժամկետում, քննչական կոմիտեի նախագահը հարցը ներկայացնում է կարգապահական հանձնաժողովի քննարկմանը:  
9. Կարգապահական հանձնաժողովը կարգապահական խախտման հարցը քննելիս քվեարկությամբ որոշում է կարգապահական խախտման փաստի առկայությունը, կատարված խախտման մեջ քննչական կոմիտեի ծառայողի մեղավորության հարցը, իսկ համապատասխան միջնորդության դեպքում՝ նաև տվյալ իրավիճակում «լիազորությունների դադարեցում» կարգապահական տույժ կիրառելու հնարավորության հարցը: 
10. Կարգապահական տույժը կարգապահական հանձնաժողովի միջնորդության հիման վրա կիրառում է քննչական կոմիտեի նախագահը՝ եռօրյա ժամկետում:
11. Կարգապահական տույժի մասին քննչական կոմիտեի ծառայողը իրազեկվում է ոչ ուշ, քան կարգապահական տույժ նշանակելուց հետո` եռօրյա ժամկետում:

12. Մեկ կարգապահական վարույթի շրջանակներում, անգամ եթե քննչական կոմիտեի նույն ծառայողը կատարել է մի քանի կարգապահական խախտում, քննչական կոմիտեի ծառայողի նկատմամբ կարող է նշանակվել միայն մեկ կարգապահական տույժ:

13. Եթե քննչական կոմիտեի ծառայողը կարգապահական տույժ նշանակելու օրվանից հետո` մեկ տարվա ընթացքում, նոր կարգապահական տույժի չի ենթարկվել, ապա նա համարվում է տույժ չունեցող:

14.  Քննչական կոմիտեի ծառայողն իրավունք ունի իր նկատմամբ նշանակված կարգապահական տույժի մասին որոշումն օրենքով սահմանված կարգով բողոքարկելու դատարանում: 
 15. Կարգապահական տույժի ենթարկված քննչական կոմիտեի ծառայողը  չի ազատվում նույն արարքի համար օրենքով սահմանված վարչական կամ քրեական պատասխանատվությունից:
Հոդված 35. Քննչական կոմիտեի ծառայողի լիազորությունները կասեցնելը 
1. Քննչական կոմիտեի ծառայողի լիազորությունները կասեցվում են`

1) քննչական կոմիտեի ծառայողի մասնակցությամբ կամ նրա կողմից ենթադրյալ հանցագործություն կատարված լինելու դեպքում՝ մինչև համապատասխան նյութերի նախապատրաստման կամ նախաքննության ավարտը.
2) քննչական կոմիտեի ծառայողի նկատմամբ քրեական հետապնդում հարուցվելու դեպքում` մինչև համապատասխան վերջնական որոշման ընդունումը.

3) քննչական կոմիտեի ծառայողի նկատմամբ կարգապահական վարույթ հարուցվելու դեպքում, եթե նրան վերագրվում է այնպիսի խախտում, որը՝ սույն օրենքի համաձայն, կարող է հիմք հանդիսանալ նրան պաշտոնից ազատելու համար` մինչև տվյալ հիմքով հարուցված կարգապահական վարույթով վերջնական որոշման ընդունումը:

2. Քննչական կոմիտեի նախագահի և նրա տեղակալների լիազորությունները կասեցվում են Հայաստանի Հանրապետության Նախագահի կողմից:

3.  Քննչական կոմիտեի մյուս ծառայողների լիազորությունները կասեցվում են քննչական կոմիտեի նախագահի կողմից:

4. Քննչական կոմիտեի ծառայողի լիազորությունների կասեցման ժամանակահատվածում նրա աշխատավարձը պահպանվում է: 
Հոդված 36. Քննչական կոմիտեի ծառայողին ավելի ցածր պաշտոնի փոխադրելը
 1. Քննչական կոմիտեի ծառայողին չի կարելի ավելի ցածր պաշտոնի փոխադրել, բացառությամբ հետևյալ դեպքերի.

1) ավելի ցածր պաշտոնի փոխադրելն իրականացվում է քննչական կոմիտեի ծառայողի դիմումի հիման վրա.

2) ավելի ցածր պաշտոնի փոխադրելն իրականացվում է որպես կարգապահական տույժ.

3) ավելի ցածր պաշտոնի փոխադրելն իրականացվում է սույն օրենքի 38-րդ հոդվածի 14-րդ մասի 5-րդ կետով սահմանված որոշման հիման վրա: 
Հոդված 37. Քննչական կոմիտեի ծառայողին գործուղելը 
1. Քննչական կոմիտեի ծառայողը, առանց իր համաձայնության, իր զբաղեցրած պաշտոնին համարժեք կամ ավելի բարձր պաշտոն զբաղեցնելու պայմանով կարող է մինչև մեկ տարի ժամկետով գործուղվել քննչական կոմիտեի կենտրոնական կամ տարածքային ստորաբաժանում այլ ծառայության` վերջինիս կազմում քննչական կոմիտեի ծառայողի ժամանակավոր բացակայության, ծանրաբեռնվածության կամ թափուր տեղերի պատճառով:

2. Քննչական կոմիտեի ծառայողին այլ վայր ծառայության փոխադրելը կատարվում է քննչական կոմիտեի նախագահի հրամանով: Քննչական կոմիտեի ծառայողի գրավոր համաձայնությամբ գործուղումը կարող է երկարաձգվել:

3. Քննչական կոմիտեի գործուղված ծառայողի աշխատավարձը չի կարող լինել ավելի պակաս, քան իր պաշտոնում ստացածը:

4. Քննչական կոմիտեի ծառայողը գործուղման ավարտից հետո` մեկ տարվա ընթացքում, կրկին առանց իր համաձայնության չի կարող գործուղվել:

Հոդված 38.  Քննչական կոմիտեի ծառայողի ատեստավորումը 
1. Քննչական կոմիտեի ծառայողի ատեստավորումն անցկացվում է զբաղեցրած պաշտոնին քննչական կոմիտեի ծառայողի մասնագիտական գիտելիքների և աշխատանքային ունակությունների համապատասխանությունը որոշելու, ինչպես նաև ծառայողական առաջխաղացման նպատակով:

2. Քննչական կոմիտեի ծառայողը երեք տարին մեկ անցնում է ատեստավորում:

3. Քննչական կոմիտեի ծառայողի արտահերթ ատեստավորումը կարող է անցկացվել հերթական ատեստավորումից առնվազն մեկ տարի հետո:

4. Քննչական կոմիտեի ծառայողի արտահերթ ատեստավորումն անցկացվում է քննչական կոմիտեի նախագահի հրամանի հիման վրա կամ քննչական կոմիտեի ծառայողի ցանկությամբ:

5. Ատեստավորումն անցկացվում է քննչական կոմիտեի ծառայողի անմիջական մասնակցությամբ:

6. Ատեստավորման ենթակա չեն՝
1) քննչական կոմիտեի նախագահը և նրա տեղակալները.
2) քննչական կոմիտեի կենտրոնական մարմնի եւ քննչական կոմիտեի զինվորական կենտրոնական մարմնի վարչության և բաժնի պետերը, Երևան քաղաքի քննչական վարչության պետը, մարզի քննչական վարչության պետերը.
3) հղի և մինչև երեք տարեկան երեխայի խնամքի կապակցությամբ արձակուրդում գտնվող քննչական կոմիտեի ծառայողները, եթե նրանք ատեստավորվելու ցանկություն չեն հայտնել:

7. Հղիության և երեխայի խնամքի կապակցությամբ արձակուրդում գտնվող  քննչական կոմիտեի ծառայողները ենթակա են ատեստավորման արձակուրդից վերադառնալուց հետո ոչ շուտ, քան մեկ տարի հետո, եթե վերջիններս ցանկություն չեն հայտնել ավելի վաղ ատեստավորվելու համար:

8. Ատեստավորման ենթակա, սակայն արձակուրդում, գործուղման մեջ գտնվող, ինչպես նաև ժամանակավոր անաշխատունակ քննչական կոմիտեի ծառայողները ենթակա են ատեստավորման աշխատանքի ներկայանալուց հետո՝ մեկամսյա ժամկետում:

9. Ատեստավորման ենթակա քննչական կոմիտեի ծառայողները ոչ ուշ, քան մեկ ամիս առաջ տեղեկացվում են ատեստավորման անցկացման մասին:

10. Ատեստավորումից առնվազն երկու շաբաթ առաջ անմիջական ղեկավարը ներկայացնում է քննչական կոմիտեի ծառայողի ծառայողական բնութագիրը:

11. Ծառայողական բնութագիրը  պետք է բովանդակի տվյալներ քննչական կոմիտեի ծառայողի մասին, նրա գործնական, անձնական հատկանիշների և ծառայողական գործունեության արդյունքների հիմնավորված գնահատականը: Այդ գնահատականը պետք է հիմնվի նախորդ ատեստավորումից հետո ընկած ժամանակաշրջանում քննչական կոմիտեի ծառայողի կողմից իր կատարած աշխատանքների մասին տարին մեկ անգամ անմիջական ղեկավարին ներկայացված հաշվետվությունների վերաբերյալ վերջինիս եզրակացությունների հիման վրա:

12.  Քննչական կոմիտեի ծառայողն ատեստավորում անցկացնելու օրվանից առնվազն մեկ շաբաթ առաջ պետք է ծանոթանա իր գնահատագրին:

13. Սույն հոդվածով սահմանված կարգով ծառայողական բնութագիր չներկայացնելը չի կարող բացասաբար ազդել քննչական կոմիտեի ծառայողի ատեստավորման արդյունքների վրա:

14. Որակավորման հանձնաժողովն ատեստավորման արդյունքներով ընդունում է հետևյալ որոշումներից մեկը.

1) համապատասխանում է զբաղեցրած պաշտոնին.

2) համապատասխանում է զբաղեցրած պաշտոնին՝ ներառելով քննչական կոմիտեի ծառայողների առաջխաղացման ցուցակում.

3) համապատասխանում է զբաղեցրած պաշտոնին՝ լրացուցիչ վերապատրաստում անցնելու պայմանով.

4) համապատասխանում է զբաղեցրած պաշտոնին՝ միջնորդելով արտահերթ կոչում շնորհելու մասին.

5) չի համապատասխանում զբաղեցրած պաշտոնին՝ միջնորդելով ավելի ցածր պաշտոնի փոխադրելու մասին.

6) չի համապատասխանում զբաղեցրած պաշտոնին՝ միջնորդելով պաշտոնից ազատելու մասին:

15. Քննչական կոմիտեի ծառայողն իրավունք ունի ծանոթանալու ատեստավորման արդյունքներին և դրանց հետ համաձայն չլինելու դեպքում եռօրյա ժամկետում բողոքարկելու դրանք քննչական կոմիտեի նախագահին:

16. Որակավորման հանձնաժողովի եզրակացությունը հանձնաժողովի նախագահն ատեստավորման օրվանից հետո` եռօրյա ժամկետում, ներկայացնում է քննչական կոմիտեի նախագահին:

17.  Քննչական կոմիտեի նախագահն ատեստավորման արդյունքների հիման վրա լրացուցիչ վերապատրաստում անցնելու վերաբերյալ որոշումն ընդունում է ոչ ուշ, քան ատեստավորման արդյունքներն ստանալու օրվանից հետո` երկշաբաթյա ժամկետում, իսկ քննչական կոմիտեի ծառայողի ժամանակավոր անաշխատունակության և արձակուրդում գտնվելու, ինչպես նաև վերապատրաստման ժամանակ ատեստավորման արդյունքների հիման վրա համապատասխան որոշում է ընդունում նրա աշխատանքի ներկայանալու օրվանից հետո` երկշաբաթյա ժամկետում: Արտահերթ կոչում շնորհելու, ավելի ցածր պաշտոնի փոխադրելու կամ պաշտոնից ազատելու միջնորդությունների առկայության դեպքում քննչական կոմիտեի նախագահը կարող է համապատասխան որոշում ընդունել նույն ժամկետում:

18.  Քննչական կոմիտեի ծառայողների ատեստավորում անցկացնելու կարգը սահմանում է քննչական կոմիտեի նախագահը:
Հոդված 39. Քննչական կոմիտեի ծառայողի վերապատրաստումը
1. Քննչական կոմիտեի ծառայողները, բացառությամբ քննչական կոմիտեի նախագահի և նրա տեղակալների, պարտավոր են անցնել տարեկան վերապատրաստում:

2. Վերապատրաստումն իրականացվում է «Արդարադատության ակադեմիայի մասին» Հայաստանի Հանրապետության օրենքով սահմանված կարգով: 

ԳԼՈՒԽ 6
ՔՆՆՉԱԿԱՆ ԿՈՄԻՏԵԻ ԾԱՌԱՅՈՂԻ ԳՈՐԾՈՒՆԵՈՒԹՅԱՆ ՆՅՈՒԹԱԿԱՆ, ՍՈՑԻԱԼԱԿԱՆ ԵՎ ԱՅԼ ԵՐԱՇԽԻՔՆԵՐԸ
Հոդված 40. Քննչական կոմիտեի ծառայողի վարձատրությունը
1. Քննչական կոմիտեի ծառայողների վարձատրության, այդ թվում հիմնական և լրացուցիչ աշխատավարձի հաշվարկների և չափերի հետ կապված հարաբերությունները կարգավորվում են Պետական պաշտոններ զբաղեցնող անձանց վարձատրության մասին Հայաստանի Հանրապետության օրենքով: 

Հոդված 41. Հայաստանի Հանրապետության քննչական կոմիտեի ծառայողի կենսաթոշակային և սոցիալական ապահովությունը 

1. Հայաստանի Հանրապետության քննչական կոմիտեի ծառայողի կենսաթոշակային ապահովությունը, պաշտոնեական պարտականությունները կատարելիս կամ դրանք կատարելու առնչությամբ ստացած վնասվածքի կամ խեղման պատճառով աշխատանքային գործունեությամբ զբաղվելու կարողության 3-րդ աստիճանի սահմանափակում ունեցող հաշմանդամ ճանաչվելու կամ զոհվելու դեպքում՝ քննչական կոմիտեի ծառայողի և նրա ընտանիքի անդամների սոցիալական ապահովությունը իրականացվում է «Պետական պաշտոններ զբաղեցրած անձանց սոցիալական երաշխիքների մասին» Հայաստանի Հանրապետության օրենքով սահմանած կարգով:

Հոդված 42. ՀՀ քննչական կոմիտեի ծառայողների պարտադիր պետական ապահովագրությունը
1. Հայաստանի Հանրապետության քննչական կոմիտեի ծառայողները ենթակա են պարտադիր պետական ապահովագրության իրենց պարտականությունները կատարելու հաշմանդամ դառնալու (բացառությամբ՝ պարտականությունները կատարելիս կամ դրանք կատարելու առնչությամբ ստացած վնասվածքի կամ խեղման պատճառով աշխատանքային գործունեությամբ զբաղվելու կարողության 3-րդ աստիճանի սահմանափակում ունեցող հաշմանդամ ճանաչվելու), առողջությանը վնաս պատճառելու դեպքերից:

2. Ապահովագրության և ապահովագրական գումարների չափերը, հաշվարկման, վճարման կարգը և պայմանները սահմանում է Հայաստանի Հանրապետության կառավարությունը: 
Հոդված 43. Գույքային վնասի հատուցումը
1.  Քննչական կոմիտեի ծառայողին կամ նրա ընտանիքի անդամներին պատճառված գույքային վնասը` պայմանավորված պարտականությունների կատարմամբ, հատուցում է պետությունը:

2. Վնասի հատուցման կարգը և պայմանները սահմանվում են օրենքով: 
Հոդված 44. Քննչական կոմիտեի ծառայողի առողջական վիճակի հետազոտումը
1. Պետությունն ապահովում է  քննչական կոմիտեի ծառայողի առողջական վիճակի անվճար հետազոտումն ու նրա բուժումը:   Քննչական կոմիտեի ծառայողի առողջական վիճակի հետազոտումն ու բուժումը իրականացվում է ՀՀ ոստիկանության բժշկական հաստատություններում:
2. Առողջական վիճակի հետազոտման պայմանները, պարբերականությունը և կարգը սահմանում է Հայաստանի Հանրապետության կառավարությունը: 
Հոդված 45. Հասարակական տրանսպորտից օգտվելը
1. Քննչական կոմիտեի ծառայողի կողմից հասարակական տրանսպորտից օգտվելու կարգը և պայմանները սահմանում է Հայաստանի Հանրապետության կառավարությունը: 
Հոդված 46.  ՀՀ քննչական կոմիտեի ծառայողին բնակելի տարածությամբ ապահովելը
1. Անհրաժեշտության դեպքում, պայմանավորված քննչական կոմիտեի ծառայողին այլ վայր ծառայության գործուղելու հետ,  քննչական կոմիտեի ծառայողն ապահովվում է բնակելի տարածությամբ:  Քննչական կոմիտեի ծառայողին բնակելի տարածությամբ ապահովելու անհնարինության դեպքում տրվում է դրամական փոխհատուցում` Հայաստանի Հանրապետության կառավարության սահմանած կարգով և չափերով: 
Հոդված 47. Քննչական կոմիտեի ծառայողի այլ սոցիալական երաշխիքները
Պետությունը քննչական կոմիտեի ծառայողի համար երաշխավորում է՝
1) ծառայողական պարտականությունների կատարման համար անվտանգ և անհրաժեշտ աշխատանքային պայմաններ.

2) ամենամյա վճարովի արձակուրդ.

3) վերապատրաստում` այդ ընթացքում պահպանելով նրա պաշտոնը և դրա համար նախատեսված վարձատրությունը.

4) ծառայողական պարտականությունները կատարելիս հաշմանդամության դեպքում նրան, իսկ զոհվելու դեպքում նրա ընտանիքի անդամներին Հայաստանի Հանրապետության օրենսդրությամբ սահմանված կարգով համապատասխան վճարով ապահովում.

5) մշտական բնակության վայրից դուրս գործուղվելիս օրենսդրությամբ սահմանած չափերով և կարգով գործուղման ծախսերի փոխհատուցում: 
Հոդված 48. Քննչական կոմիտեի ծառայողի արձակուրդը
1.  Քննչական կոմիտեի ծառայողներն ունեն ամենամյա հերթական վճարովի արձակուրդի իրավունք` 30 աշխատանքային օր տևողությամբ:

2. Քննչական կոմիտեի ծառայողի ամենամյա հերթական արձակուրդը պետք է տրամադրվի այնպես, որ չխոչընդոտի քննչական կոմիտեի բնականոն գործունեության իրականացմանը: 
3. Գիտական ատենախոսություն պաշտպանելու նպատակով քննչական կոմիտեի ծառայողն ունի մինչև 30 աշխատանքային օր տևողությամբ լրացուցիչ չվճարվող արձակուրդի իրավունք: 
Հոդված 49. Քննչական կոմիտեի ծառայողի համազգեստը, վկայականը և կնիքը
1. Քննչական կոմիտեի ծառայողներին պետական բյուջեի միջոցների հաշվին տրվում է համազգեստ: Համազգեստի, տարբերանշանների նկարագիրը և դրանք կրելու կարգը սահմանում է Հայաստանի Հանրապետության կառավարությունը:

2. Քննչական կոմիտեի ծառայողներին տրվում են քննչական կոմիտեի նախագահի հաստատած միասնական նմուշի վկայականներ, ինչպես նաև նրանց անվամբ քննչական կոմիտեում գրանցված և համարակալված անձնական կնիքներ:

Հոդված 50. Քննչական կոմիտեի ծառայողի անվտանգությունը և անձնական պաշտպանության միջոցները
1. Քննչական կոմիտեի ծառայողն ունի ծառայողական հաշվեցուցակային զենք և անձնական պաշտպանության հատուկ միջոցներ պահելու և կրելու իրավունք: Քննչական կոմիտեի ծառայողին ծառայողական հաշվեցուցակային զենք և անձնական պաշտպանության հատուկ միջոցներ տրամադրում է կառավարության լիազոր մարմինը:

2. Ծառայողական հաշվեցուցակային զենքը և անձնական պաշտպանության հատուկ միջոցները պահելու և կրելու կարգը սահմանվում է քննչական կոմիտեի նախագահի հրամանով։
3. Քննչական կոմիտեի ծառայողի անձնական պաշտպանության հատուկ միջոցների ցանկը, ինչպես նաև դրանք սպառազինության մեջ ընդգրկելու, սպառազինությունից հանելու և ոչնչացնելու կարգը հաստատում է Հայաստանի Հանրապետության կառավարությունը:
4. Ծառայողական հաշվեցուցակային զենքի և անձնական պաշտպանության հատուկ միջոցների գործադրման հիմքերի և կարգի նկատմամբ կիրառվում են  «Ոստիկանության մասին» ՀՀ օրենքի 4-րդ գլխի նորմերն այնքանով, որքանով դրանք իրենց էությամբ կիրառելի են քննչական կոմիտեում ծառայողների նկատմամբ և չեն հակասում սույն օրենքին:
5. Քննչական կոմիտեի ծառայողը և նրա ընտանիքի անդամները գտնվում են պետության հատուկ պաշտպանության ներքո: Քննչական կոմիտեի ծառայողը, նրա ընտանիքի անդամների կամ նրա զբաղեցրած բնակելի և ծառայողական տարածքների անձեռնմխելիության նկատմամբ ոչ իրավաչափ ներգործության սպառնալիքի դեպքում քննչական կոմիտեի ծառայողի պահանջով իրավասու պետական մարմինները պարտավոր են անհապաղ ձեռնարկել բոլոր անհրաժեշտ միջոցները` քննչական կոմիտեի ծառայողի, նրա ընտանիքի անդամների և նրա զբաղեցրած բնակելի և ծառայողական շինությունների անվտանգությունն ապահովելու ուղղությամբ:

ՔՆՆՉԱԿԱՆ ԿՈՄԻՏԵԻ ՖԻՆԱՆՍԱՎՈՐՈՒՄԸ
Հոդված 51.  Քննչական կոմիտեի ֆինանսավորումը
1. Քննչական կոմիտեի ֆինանսավորումն իրականացվում է պետական բյուջեով նախատեսված միջոցների հաշվին:
2. Քննչական կոմիտեի բյուջետային հայտը կառավարության կողմից սահմանված կարգով ընդգրկվում է պետական բյուջեի նախագծում:
3. Քննչական կոմիտեի բնականոն գործունեության ապահովման համար չկանխատեսված ծախսերի ֆինանսավորման նպատակով նախատեսվում է  քննչական կոմիտեի պահուստային ֆոնդ, որը ներկայացվում է բյուջեի առանձին տողով: Պահուստային ֆոնդի մեծությունը հավասար է տվյալ տարվա պետական բյուջեի մասին օրենքով  քննչական կոմիտեի ծառայողների և քննչական դեպարտամենտում ծառայողների աշխատավարձի միասնական ֆոնդի հինգ տոկոսին:
4. Պահուստային ֆոնդից հատկացումները կատարվում են քննչական կոմիտեի նախագահի որոշմամբ:

Գ Լ ՈՒ Խ  8
ԱՆՑՈՒՄԱՅԻՆ ԴՐՈՒՅԹՆԵՐ
Հոդված 52. Քննչական կոմիտեի ծառայողի վարձատրությունը անցումային փուլում
1. Մինչև Պետական պաշտոններ զբաղեցնող անձանց վարձատրության մասին» Հայաստանի Հանրապետության օրենքով  քննչական կոմիտեի ծառայողների համար սահմանված վարձատրության համակարգի գործելը, քննչական կոմիտեի ծառայողների վարձատրությունը իրականացվում է սույն հոդվածով սահմանված կարգով:

2. Քննչական կոմիտեի ծառայողի աշխատավարձը բաղկացած է պաշտոնային դրույքաչափից, կոչումների հավելավճարներից և օրենքով նախատեսված այլ վճարներից:

3.  Քննչական կոմիտեի նախագահի պաշտոնային դրույքաչափը հավասար է Հայասանի Հանրապետության հատուկ քննչական ծառայության պետի պաշտոնային դրույքաչափին։
4. Բարձրագույն պաշտոնի 2-րդ ենթախմբի պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 90.52 %-ը։
5. Բարձրագույն պաշտոնի 3-րդ ենթախմբի պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 80.79%-ը:

6. Գլխավոր պաշտոնի 1-ին ենթախմբի պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 75.99%-ը:
7. Գլխավոր պաշտոնի 2-րդ ենթախմբի պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 71.19%-ը։
8. Գլխավոր պաշտոնի 3-րդ ենթախմբի պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 66.39%-ը։
9. Առաջատար պաշտոնի 1-ին ենթախմբի պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 61.59%-ը:

10. Առաջատար պաշտոնի 2-րդ ենթախմբի պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 56.79%-ը։
11. Առաջատար պաշտոնի 3-րդ ենթախմբի պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 51.99%-ը։
12. Կրտսեր պաշտոնի պաշտոնային դրույքաչափը կազմում է քննչական կոմիտեի նախագահի պաշտոնային դրույքաչափի 47.18%-ը։
13. Քննչական կոմիտեի պետի պաշտոնային դրույքաչափից ելնելով` դասային աստիճանների համար սահմանվում են հետևյալ չափերով հավելավճարներ. 
1) արդարադատության գեներալ-լեյտենանտ՝ 80 տոկոսով.
2) արդարադատության գեներալ-մայոր՝ 75 տոկոսով.
3) արդարադատության գնդապետ՝ 65 տոկոսով.
4) արդարադատության փոխգնդապետ՝ 60 տոկոսով.
5) արդարադատության մայոր՝ 55 տոկոսով.
6) արդարադատության կապիտան՝ 50 տոկոսով.
7) արդարադատության ավագ լեյտենանտ՝  45 տոկոսով.
8) արդարադատության լեյտենանտ՝ 40 տոկոսով:
14. Կոչում ունեցող քննչական կոմիտեի ծառայողն ստանում է հավելավճար` դատախազի, դատավորի, քննիչի և հետաքննիչի պաշտոնում աշխատած յուրաքանչյուր տարվա համար` իրենց շնորհված կոչման նկատմամբ սահմանված հավելավճարի առավելագույն չափի 4-ական տոկոսի չափով: Բոլոր դեպքերում կոչման համար տրվող հավելավճարը չի կարող գերազանցել պաշտոնային դրույքաչափը:

15. Քննչական կոմիտեի ծառայության պաշտոնի նշանակված դատավորների, դատախազների, քննիչների կամ հետաքննիչների նախկին ծառայության կամ աշխատանքի ժամկետը հաշվի է առնվում նրանց աշխատավարձը հաշվարկելիս:

     Հոդված 53. Ծառայության ստաժը հաշվարկելը

1. ՀՀ կառավարությանն առընթեր Հայաստանի Հայաստանի Հանրապետության ոստիկանության, պաշտպանության բնագավառի պետական լիազոր մարմնի քննիչներին և հետաքննիչներին քննչական կոմիտեի համապատասխան ստորաբաժանումներում նշանակելիս՝ ՀՀ ոստիկանությունում և ՀՀ պաշտպանության նախարարությունում նրանց ունեցած ծառայության ստաժը հաշվարկվում է քննչական կոմիտեում ծառայության ստաժի մեջ:

Հոդված 54. Նախկինում շնորհված  կոչումները (դասային աստիճաննեը), կիրառված կարգապահական տույժերը

1. Քննչական կոմիտեում ծառայության անցնելու կապակցությամբ քննչական կոմիտեի ծառայողներին նախկինում շնորհված կոչումները (դասային աստիճանները) պահպանվում են անկախ քննչական կոմիտեում զբաղեցրած պաշտոնից և համապատասխանեցվում են սույն օրենքով սահմանված կոչումներին:

 2. Քննչական կոմիտեում պաշտոնի նշանակվելիս տվյալ պաշտոնի համար սահմանված վերին սահմանից ավելի բարձր կոչում (դասային աստիճան) ունեցող անձանց սույն օրենքով համապատասխանեցված կոչումները պահպանվում են:

3. Սույն օրենքով սահմանված կարգով կոչումներ շնորհելիս նախկինում շնորհված կոչումով (դասային աստիճանով) ծառայության ժամկետը հաշվի է առնվում:

4. Քննչական կոմիտեի ծառայողների նկատմամբ մինչև սույն օրենքն ուժի մետ մտնելը կիրառված կարգապահական տույժերը պահպանվում են: Սույն օրենքի 34-րդ հոդվածի 10-րդ մասով սահմանված ժամկետը հաշվվում է մինչև սույն օրենքն ուժի մետ մտնելը կիրառված կարգապահական տույժի նշանակման օրվանից:

5. Սույն օրենքի ընդունումը չի կարող հանգեցնել ծառայության պաշտոնների անվանացանկով նախատեսված պաշտոն զբաղեցնող ծառայողի դրամական բավարարման կամ աշխատավարձի չափի նվազեցման:

Հոդված 55. Քննչական կոմիտեի կառուցվածքի հաստատումը եվ ծառայողների նշանակման կարգը
1. Սույն օրենքն ուժի մեջ մտնելուց հետո Հայաստանի Հանրապետության Նախագահը 30-օրյա ժամկետում նշանակում է քննչական կոմիտեի նախագահ:
2. Նշանակվելուց հետո 5-օրյա ժամկետում քննչական կոմիտեի նախագահը Հայաստանի Հանրապետության Նախագահին՝ նշանակման նպատակով ներկայացնում է իր տեղակալների թեկնածությունները:

3. Սույն օրենքն ուժի մեջ մտնելուց հետո մինչև 2014 թվականի փետրվարի 28-ը քննչական կոմիտեի նախագահը հաստատում է քննչական կոմիտեի կառուցվածքը և պաշտոնների անվանացանկը և մինչև 2014 թվականի մարտի 31-ը նշանակումներ կատարում քննչական ծառայության մյուս պաշտոններում:

4. Հայաստանի Հանրապետության կառավարությանն առընթեր ոստիկանության և պաշտպանության բնագավառի պետական լիազոր մարմինների քննիչները քննչական կոմիտեի նախագահի կողմից նշանակվում են քննչական կոմիտեում պաշտոնի՝ սույն օրենքի 20-րդ հոդվածի պահանջներին համապատասխան և սույն օրենքի 38-րդ հոդվածի 10-ից-18-րդ մասերով սահմանված կարգով անցնում ատեստավորում: Պաշտոնի նշանակելիս պահպանվում են մինչև սույն օրենքի ուժի մեջ մտնելը տվյալ ծառայողի զբաղեցրած պաշտոնի խումբն ու ենթախումբը:

5. Սույն հոդվածի 3-րդ մասով սահմանված նշանակումները կատարելուց հետո քննչական կոմիտեում թափուր պաշտոններում նշանակումները կատարվում են քննչական կոմիտեի նախագահի կողմից՝ սույն օրենքի 20-րդ հոդվածի պահանջներին համապատասխան՝ մինչև սույն օրենքով սահմանված կարգով քննչական կոմիտեի ծառայողների թեկնածությունների ցուցակի կազմումը և սույն օրենքի 38-րդ հոդվածով սահմանված կարգով անցնում ատեստավորում: 

Հոդված 56. Քննչական կոմիտեի ծառայողների առաջին ատեստավորումը
1. Քննչական կոմիտեի ծառայողների առաջին ատեստավորումը անցկացվում է սույն օրենքն ուժի մեջ մտնելուց ութ ամիս հետո:

Հոդված 57. Քննչական կոմիտեի որակավորման եւ կարգապահական հանձնաժողովները
1. Քննչական կոմիտեի որակավորման և կարգապահական հանձնաժողովները կազմավորվում են սույն օրենքն ուժի մեջ մտնելուց երեք ամիս հետո:

Հոդված 58. Քննչական կոմիտեի ծառայողների թեկնածությունների եւ առաջխաղացման ցուցակների կազմումը
1. Քննչական կոմիտեի ծառայողների թեկնածությունների և առաջխաղացման ցուցակների կազմման և դրանցում ընդգրկման սույն օրենքով սահմանված կարգը գործում է Հայաստանի Հանրապետության արդարադատության ակադեմիայի կողմից առաջին շրջանավարտները տալուց հետո՝ սույն օրենքով սահմանված կարգով:
Հոդված 59. Քրեական վարույթները փոխանցելը
1. Մինչեւ քննչական կոմիտեի ծառայող նշանակվելը ոստիկանության և պաշտպանության բնագավառում պետական լիազոր մարմնի քննիչները շարունակում են նյութեր նախապատրաստել և իրենց վարույթում եղած քրեական գործերով նախաքննություն իրականացնել՝ հանդես գալով համապատասխանաբար որպես ոստիկանության կամ պաշտպանության բնագավառում պետական լիազոր մարմնի քննիչներ:

2. Քննչական կոմիտեում որպես քննիչ նշանակվելու պահից ոստիկանության և պաշտպանության բնագավառում պետական լիազոր մարմնի նախկին քննիչները շարունակում են իրենց վարույթներում եղած նյութերի նախապատրաստումը և քրեական գործերով նախաքննության իրականացումը, եթե քննչական կոմիտեում իրենց զբաղեցրած պաշտոնում այդպիսի լիազորություն իրենց վերապահված է: Հակառակ դեպքում քննչական կոմիտեում նշանակվելու պահից նրանք նախապատրաստվող նյութերը և վարույթները հանձնում են ըստ քննչական ենթակայության:

Հոդված 60. Օրենքի ուժի մեջ մտնելը
1. Uույն oրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

2. Սույն օրենքի 41-րդ հոդվածը ուժի մեջ է մտնում 2014 թվականի հուլիսի    1-ից:

3. Մինչև սույն օրենքի 41-րդ հոդվածի ուժի մեջ մտնելը քննչական կոմիտեի ծառայողները համարվում են զինծառայողներ և օգտվում են «Պետական կենսաթոշակների մասին» և «Զինծառայողների և նրանց ընտանիքների անդամների սոցիալական ապահովության մասին» ՀՀ օրենքներով զինծառայողներին տրված բոլոր իրավունքներից և արտոնություններից:
 
